title: Brud
text: Brud, pe Brud ar Yez hag ar Vro, a oa ur gelaouenn lennegel vrezhonek, embannet etre 1957 ha 1976. Kemeret eo bet he flas gant Brud Nevez.
  
  E-kerzh an hañv 1957 e oa bet embannet niverenn gentañ Brud gant an dud o doa savet Emgleo Breiz (Fondation Culturelle Bretonne) e 1955, da lavaret eo tud Ar Falz, ar Bleun-Brug, Kendalc'h. "Evid mad ar brezoneg eo bet savet Brud" eme renerien ar gelaouenn en o fennad-stur kentañ. Ha lenn a raed c'hoazh er pennad-se :"Deut eo « Emgleo Breiz » da veza, en eun nebeud bloaveziou, ar galloudusa kevredigez a zo bet biskoaz o labourad war dachenn ar yez.(...) Red-mad eo dezi bremañ rei danvez-lenn ken founnuz ha ken talvouduz ha ma heller d'an oll vrezonegerien a zo bodet en-dro dezi." Displegañ a raent ivez e felle dezho chom pell diouzh "sorc'hennoù" ar vroadelourien (tud Al Liamm ha Kuzul ar Brezhoneg) ha diouzh o yezh lennegel, re bell diouzh ar "yezh vev".
  
  En niverennoù kentañ e kaved skridoù gant Per-Jakez Heliaz, Per Trepoz, Charlez ar Gall, Kristian Brisson, Yeun ar Gow, Visant Seite, Per Mari Mevel, Loeiz Lok, Gweltaz Bernier...
  
  Embannet e veze un niverenn bep tri miz. Goude 52 niverenn e voe cheñchet anv d'ar gelaouenn hag adalek miz Genver 1977 e voe embannet Brud Nevez.
  
  Kelaouennoù lennegel brezhonek